04 Oktober: Sonde is soos ‘n slaappil. – Jan van der Watt - www.bybelkennis.co.za
by Mitch Kalp · Published 04/10/2017 · Updated 04/10/2017
1 Thes 5:6-28 (fokus 5:6-11)
“Sonde is soos ‘n slaappil. Dit sus ‘n mens aan die slaap sodat jy God glad nie raaksien of hoor wanneer Hy met jou praat nie” (5:7).
Ek het nog van min Christene gehoor wat sê hulle wil graag sondig. Tog kan ons die goeie voornemens nie altyd uitleef nie en sondig ons maar dag na dag. Ons probeer onsself soms regverdig deur lang redenasies waarom wat ons gedoen het eintlik nie verkeerd was nie. Dit is amper soos die visserman wat na ‘n lang dag by die viswaters by die viswinkel stop en ‘n mooi vis koop. Hy wil nie graag vir sy vrou jok as sy vra of hy darem ‘n vis huistoe gebring het nie. Ons bedek die een probleem net met ‘n ander een.
Dit is die probleem met sonde. As ons nie versigtig is nie, bekruip dit ons in ons slaap. Later kom ons nie eers meer agter ons doen dit nie. Ons het allerhande verskonings: “My vrou, dis eintlik jou skuld dat ek in ander vroue begin belangstel…”; “Die diens is deesdae so swak, ‘n mens kan nie help om kwaad te word nie”; “As jy nie ook maar ietsie onderdeur die tafel sit of ‘n witleuentjie hier en daar vertel nie, kry jy niks gedoen nie…”. Dit is tekens van mense wie se oë vir hulle eie sonde toegaan. Later gaan hulle so diep slaap dat hulle nie eers meer gaan agterkom hulle doen verkeerd nie.
Die beste genesing vir sonde is om nie aan die slaap gesus te word nie. In hierdie gedeelte vergelyk Paulus dit met ‘n op en wakker soldaat. Met jou wapens van geloof en liefde aan jou sy, vol verwagting dat die “Groot Generaal” enige tyd gaan opdaag kry die sonde nie ‘n kans om naby jou te kom nie.
Oppas, jy kan gou in die strik van die sonde val of in sy arms aan die slaap raak sonder dat jy regtig wil. As jy eers ‘n bietjie toegee of jouself ‘n bietjie probeer regverdig is jy besig om die pil te sluk… en dan gaan jy slaap!
Laaste 7 Dae: 4,306
Laaste 30 Dae: 26,180
Laaste 365 Dae: 274,670